# **Slovenská súdna prax v dedičských veciach s cezhraničným dopadom**

Rozhodnutia vydané v dedičských konaniach v prvom stupni nie sú spravidla verejne dostupné. V dedičských veciach v prvom stupni koná notár ako dedičský komisár (§ 16 v spojitosti s § 161 CMP), pričom konanie je neverejné (§ 191 ods. 2 CMP). Rozhodnutia notárov nie sú, na rozdiel od rozhodnutí súdov, v Slovenskej republike publikované. V databázach publikovaných súdnych rozhodnutí preto nie je možné nájsť rozhodnutia v dedičskom konaní proti ktorým nebol podaný opravný prostriedok – o opravnom prostriedku už rozhoduje súd. Z dostupných databáz sa nám však podarilo získať 2 rozhodnutia vydané súdmi SR vo veciach ktoré zostávajú v právomoci súdov, to jest rozhodnutie o zastavení dedičského konania pre nedostatok medzinárodnej právomoci a rozhodnutie o schválení právneho úkonu maloletého, urobeného v kontexte dedičského konania vedeného v zahraničí.

1. *Právomoc, uznuávanie a výkon rozhodnutí a rozhodné právo v dedičských veciach: aplikácia Nariadenia o dedičstve*

Prvým spomínaným rozhodnutím, zo dňa 9.10.2018, sp. zn. 6D/140/2018, Okresný súd v Revúcej zastavil konanie o dedičstve pre nedostatok medzinárodnej právomoci slovenských súdov. Súd začal konať o dedičstve *ex offo*, na základe oznámenia Matričného úradu o úmrtí poručiteľky. V priebehu dedičského konania sa však ukázalo že o dedičstve po tej istej poručiteľke už rozhodol súd v Českej republike, dňa 19.7.2018. Okresný súd v Revúcej sa podľa všetkého pridŕžal skutkových zistení českého súdu, nezaoberal sa existenciou obvyklého pobytu poručiteľky v ČR a s poukazom na články 4 a 15 Nariadenia č. 650/2012 o dedičstve sa vyhlásil za nepríslušný a konanie o dedičstve zastavil.

Druhý prípad sa už týkal i pôsobnosti Nariadenia o dedičstve. Okresný súd v Liptovskom Mikuláši, vo svojom rozsudku z 19.2.2019, sp. zn. 1P/104/2018 rozhodoval o schválení odmietnutia dedičstva urobeného v mene maloletých detí rodičmi, v dedičskom konaní vedenom v Českej republike. V dedičskom konaní vedenom v Českej republike odmietli rodičia, ako zákonní zástupcovia maloletých detí, v mene svojich detí dedičstvo po poručiteľke, vzhľadom na to že dedičstvo bolo predĺžené. Dedičský súd (notár konajúci ako súdny komisár) podal podnet na Okresný súd v Liptovskom Mikuláši, v mieste obvyklého pobytu maloletých detí. Okresnú súd v Liptovsom Mikuláši posúdil svoju právomoc podľa článku 13 Nariadenia o dedičstve a právny úkon zákonných zástupcov maloletých detí schválil.

V súlade s judikatúrou Súdneho dvora EÚ vo veci C-404/14 *Matoušková*, je však vo veci schválenia právneho úkonu maloletého v dedičskom konaní uplatniteľné Nariadenie Brusel II.bis a nie Nariadenie o dedičstve. Preto, napriek tomu že článok 13 Nariadenia o dedičstve výslovne upravuje právomoc súdu členského štátu pre prijatie vyhlásenia o prijatí alebo odmietnutí dedičstva, mal Okresný súd v Liptovskom Mikuláši pre posúdenie svojej právomoci použiť Nariadenie Brusel II.bis, konkrétne článok 12 ods. 3.[[1]](#footnote-1) Tento prípad podčiarkuje komplikovaný vzťah Nariadení o dedičstve a Nariadenia Brusel II.bis, ktorý môže v praxi spôsobovať problémy.[[2]](#footnote-2) Ani v jednom z uvedených prípadov sa súdy nezaoberali otázkou určenia rozhodného práva.

1. Závery
2. Problémové oblasti
3. Navrhované riešenia a príklad dobrej praxe

Ako problémové sa v praxi ukazuje horeuvedené rozdelenie matérie medzi Nariadením o dedičstve a Nariadením Brusel II.bis vo veci schválenia právneho úkonu maloletého. Toto rozdelenie nútia súd, alebo iný orgán, členského štátu konajúceho o dedičstve založiť právomoc v tej istej veci – vo veci prijatia vyhlásenia o prijatí alebo odmietnutí dedičstva, posudzovať právomoc raz podľa Nariadenia o dedičstve (článku 13), inokedy podľa Nariadenia Brusel II.bis, (článku 12 ods. 3). Limitom pre použitia Nariadenia o dedičstve je tu neplnoletosť osoby ktorá vyhlásenie robí. Článok 12 ods. 3 Nariadenia Brusel II.bis je navyše použiteľný len v prípade splnenia ďalších kritérií ktoré musí dedičský súd osobitne posúdiť, najmä existencia najlepšieho záujmu maloletého a súhlas všetkých účastníkov konania s takto založenou právomocou.[[3]](#footnote-3)

Novoprijaté Nariadenie č. 2019/1111 Brusel II.ter, ktoré sa začne uplatňovať od 1. 8. 2022 explicitly rieši právomoc dedičského súdu schváliť právny úkon maloletého v článku 16 ods. 3, vrátanie oprávnenia dedičského súdu určiť maloletému kolízneho opatrovníka.[[4]](#footnote-4) Je to dobré riešenie, obávame sa však že potreba “prepínať” medzi Nariadením o dedičstve a Nariadením Brusel II. (či už aktuálnou alebo novou verziou) bude ešte istý čas spôsobovať v praxi problémy.[[5]](#footnote-5)

Ďalšou otázkou ktorá je spôsobilá komplikovať dedičské konanie vedené slovenskými kompetentnými orgánmi je vyporiadanie spoločného majetku manželov v dedičskom konaní. Slovenská republika sa nezúčastňuje posilnenej spolupráce v oblasti právomoci, rozhodného práva a uznávania a výkonu rozhodnutí vo veciach majetkových režimov manželov[[6]](#footnote-6), právomoc v týchto otázkach by sa preto mala posudzovať podľa vnútroštátneho zákona č. 97/1963 Zb. o medzinárodnom práve súkromnom a procesnom. Ustanovenia tohoto zákona však neprinášajú riešenie v každej situácii.[[7]](#footnote-7)

1. Viď tiež rozsudok SD EÚ C-565/16 vo veci *Saponaro*. [↑](#footnote-ref-1)
2. Viď JÚDOVÁ, Elena. Current Issues of Deciding Cross-border Succession Matters in the Slovak Republic. In. ROZEHNALOVÁ, Naděžda (ed.). Universal, Regional, National – Ways of the Development of Private International Law in 21st Century. Brno: Masaryk University, 2019, s. 179-195, doi.org/10.5817/CZ.MUNI.P210-9497-2019-9. [↑](#footnote-ref-2)
3. Viď tiež rozsudok SD EÚ C-565/16 vo veci *Saponaro*. [↑](#footnote-ref-3)
4. Viď odôvodnenie č. 32 Nariadenia Brusel II.ter. [↑](#footnote-ref-4)
5. Ku kritike rozsudku SD EÚ *Matoušková* i k možným iným riešeniam viď JÚDOVÁ, Elena. Current Issues of Deciding Cross-border Succession Matters in the Slovak Republic., s. 183 a nasl., op. cit., tiež aj JÚDOVÁ, Elena. Variácie medzinárodnej právomoci v dedičskom konaní. Banská Bystrica: Univerzita Mateja Bela, Právnická fakulta, 2021 [↑](#footnote-ref-5)
6. Nariadenie Rady (EÚ) 2016/1103. Slovenská republika sa nezúčastňuje ani posilnenej spolupráce v oblasti právomoci, rozhodného práva a uznávania a výkonu rozhodnutí vo veciach majetkových dôsledkov registrovaných partnerstiev, zavedenej Nariadením Rady (EÚ) 2016/1104. [↑](#footnote-ref-6)
7. K tomuto bližšie viď JÚDOVÁ, Elena. Current Issues of Deciding Cross-border Succession Matters in the Slovak Republic., s. 189 a nasl., op. cit. Tiež JÚDOVÁ, Elena. Variácie medzinárodnej právomoci v dedičskom konaní. Banská Bystrica: Univerzita Mateja Bela, Právnická fakulta, 2021 [↑](#footnote-ref-7)